text: Flere penge til de raske
  20 februar 2011 kl. 09.03
  Penge er tilsyneladende mere effektiv end piller, når det drejer sig om at forebygge sygefravær på arbejdpladsen.
  Som en af de første kommuner i landet har Billund igangsat et forsøg, der belønner ansatte, der ikke er syge.
  Og de foreløbige erfaringer er gode: Sygefraværet på Billund Plejecenter er styrtdykket.
  Hvis personalet slet ingen sygedage har i 2011, så vanker der en ekstra bonuscheck på 5.500 kroner.
  Billund Kommune er ligesom en række andre offentlige arbejdspladser ramt af et højt sygefravær - og det er et forsøg på at nedbringe fraværet, der er baggrunden for forsøget, der lokalt støttes af FOA.
  I det private erhvervsliv er bonusordninger for lavt sygefravær mere almindelige. 
  I TV SYD søndag klokken 19.30 fortæller vi også om Arriva, der belønner chauffører, hvis de samlet har mindre fravær end virksomheden budgetterer med.
  Lavt sygefravær kan give en månedlig bonus på op til 800 kroner. Og ordningen har virket efter hensigten: De kortvarige sygefraværsperioder er blevet færre.
  Ca. en tredjedel af al sygefravær er en endagssyge.
  